**Stig Berntsen** (født 20. mars 1975) er hovedtillitsvalgt i Helseetaten i Oslo, og var frem til 25. januar 2023 nestleder i Fagforbundet Helse, Sosial og Velferd Oslo.

Politisk virke
--------------

Berntsen var nestleder i Arbeidernes Kommunistparti (AKP) fra 2004 til 2006. Han har også hatt en rekke verv på lavere nivå i partiet. Han har videre vært kandidat for Rød Valgallianse på valglister i Porsgrunn og i Telemark, og fungerte mot slutten av perioden 1995–1999 som RVs medlem i Telemark fylkesting etter at Marianne Tveitan, som hadde meldt seg ut av partiet før valget, også sluttet å møte.

Berntsen kom i medienes søkelys i 2005 etter at han skal ha slått Demokratenes Vidar Kleppe i hodet med en plakat under et valgmøte i Oslo.

Idrett
------

I sin ungdom var Berntsen som medlem av Urædd en lovende junior innenfor langdistanseløp. I denne perioden vant han flere gateløp i Grenlands-distriktet, noe som gjorde ham til et kjent navn i avisene i distriktet, en status han opprettholdt så lenge han bodde i distriktet, dog etter hvert først og fremst som venstresideaktivist.

Lindebergsaken
--------------

Berntsen ble i november 2011 anklaget for overgrep mot flere pasienter på Lindeberg Omsorgssenter, der han arbeidet som hjelpepleier og var tillitsvalgt. Han ble siktet av politiet, de etterforsket beskyldningene, og Berntsen ble midlertidig fratatt autorisasjonen som hjelpepleier. Det ble ganske snart klart at Sykehjemsetaten i denne saken ikke hadde fulgt egne rutiner for behandling av overgrepssaker. Politiet henla saken «etter bevisets stilling» i juni 2012. Dårlige rutiner og sen varsling var avgjørende for at politiet henla overgrepsanklagene på grunn av bevisets stilling.

Berntsen fikk etter dette tilbake autorisasjonen som hjelpepleier i november 2012, men ikke jobben på Lindeberg Omsorgssenter. 

Kommunerevisjonen gransket saken og kom i sin rapport med krass kritikk mot Oslo kommune. I Oslo bystyre mente flere politikere nå at Berntsen måtte få jobben tilbake, et standpunkt som fikk støtte fra FrPs Carl I. Hagen til Rødts Bjørnar Moxnes.

Fagforbundet tok i juni 2013 ut stevning mot Oslo kommune, med krav om at Berntsen skulle få jobben tilbake. I november samme år gjorde kommunen retrett. To runder med rettsmekling endte med forlik, der Berntsen både fikk jobben tilbake og ble tilkjent 410 000 kroner i erstatning for uteblitt lønn.

Sommeren 2013 lanserte Rødt-politikeren Erling Folkvord boka *Byråden mot hjelpepleieren* om Lindebergsaken, og karakteriserte behandlingen av Berntsen som den groveste trakasseringssaken han hadde opplevd i Oslo kommune gjennom sine drøyt 20 år i bystyret.

Referanser
----------

1. ↑  Fødselsdagsspalte i *Klassekampen* 19. mars 2021, side 40.
2. ↑  «Oslos sloss for innleie i retten», i *Klassekampen* 10. juli 2019, side 4–5.
3. ↑  «Protokoll for Årsmøtet til Fagforbundet Helse, Sosial og Velferd, Oslo 25.01.23 kl. 17.00» (PDF). *Protokoll*.
4. ↑  Opprop: «Fagforbundet for profittfri velferd», i *Klassekampen* 3. september 2021, side 17.
5. ↑  Nilsen, Børge Røssaak (27. november 2006). «Slo Vidar Kleppe i hodet». *NRK*. Besøkt 7. mars 2023.
6. ↑  «Kommunens tabber kan ha ødelagt etterforskning». *TV 2* **(norsk)**. 9. januar 2012. Besøkt 7. mars 2023.
7. ↑  «Overgreps-marerittet over». *www.vg.no*. 14. juni 2012. Besøkt 7. mars 2023.
8. ↑  «Overgrepssaken er henlagt». osloby.no. 14. juni 2012. Arkivert fra originalen 3. desember 2013. Besøkt 26. november 2013.
9. ↑  «Vikarbyrå vurderer søksmål mot forskningsstiftelse (Arkivert kopi)». Fagbladet. 3. desember 2013. Arkivert fra originalen 24. september 2015. Besøkt 28. november 2013.
10. ↑  «Påståtte overgrep og unaturlige dødsfall ved sykehjem: Oslo kommune refses i granskingsrapport». *www.vg.no*. 15. juni 2013. Besøkt 7. mars 2023.
11. ↑  ««Krever at hjelpepleier får stillingen tilbake» *Lokalavisen Groruddalen* 20. juni 2013». Arkivert fra originalen 2. desember 2013. Besøkt 1. august 2013.
12. ↑  Svendsen, Charlotte Nagell (25. november 2013). «Berntsen fikk jobben tilbake». *Porsgrunns Dagblad* **(norsk)**. Besøkt 7. mars 2023.
13. ↑  Suhr, John Thomas (8. juli 2013). «Feilaktig beskyldt for seksuelle overgrep». Radikal Portal. Besøkt 7. mars 2023.
14. ↑  «Overgrepsanklager blir bok», *Fagbladet* 17. juni 2013 Arkivert 24. september 2015 hos Wayback Machine.
15. ↑  ««– Den groveste trakasseringssaken i Oslo kommune», *Lokalavisen Groruddalen* 19. juni 2013». Arkivert fra originalen 24. september 2013. Besøkt 1. august 2013.

Eksterne lenker
---------------

* «Denne saken er i ferd med å ødelegge alt for meg», osloby.no 7. juni 2013
* «Lengter tilbake til et vanlig liv», pd.no 22. juni 2013

|  |  |
| --- | --- |
| Oppslagsverk/autoritetsdata | VIAF **·** ISNI
 |